CELEX: 32019R2239
Language: el
Date: 2019-10-01 00:00:00
Title: Κατ’ εξουσιοδότηση κανονισμός (ΕΕ) 2019/2239 της Επιτροπής της 1ης Οκτωβρίου 2019 για τον καθορισμό των λεπτομερειών της υποχρέωσης εκφόρτωσης για ορισμένους τύπους βενθοπελαγικής αλιείας στα Βορειοδυτικά Ύδατα για την περίοδο 2020-2021

30.12.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 336/47
               
            
         ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) 2019/2239 ΤΗΣ ΕΠΙΤΡΟΠΗΣ
         της 1ης Οκτωβρίου 2019
         για τον καθορισμό των λεπτομερειών της υποχρέωσης εκφόρτωσης για ορισμένους τύπους βενθοπελαγικής αλιείας στα Βορειοδυτικά Ύδατα για την περίοδο 2020-2021
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2019/472 του Ευρωπαϊκού Κοινοβουλίου και του Συμβουλίου, της 19ης Μαρτίου 2019, για τη θέσπιση πολυετούς σχεδίου για τα αποθέματα που αλιεύονται στα Δυτικά Ύδατα και στα παρακείμενα ύδατα, και τις αλιευτικές δραστηριότητες εκμετάλλευσης των εν λόγω αποθεμάτων, για την τροποποίηση των κανονισμών (ΕΕ) 2016/1139 και (ΕΕ) 2018/973, και την κατάργηση των κανονισμών του Συμβουλίου (ΕΚ) αριθ. 811/2004, (ΕΚ) αριθ. 2166/2005, (ΕΚ) αριθ. 388/2006, (ΕΚ) αριθ. 509/2007 και (ΕΚ) αριθ. 1300/2008 (1), και ιδίως το άρθρο 13,
         Έχοντας υπόψη τον κανονισμό (ΕΕ) 2019/1241 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, σχετικά με τη διατήρηση αλιευτικών πόρων και την προστασία θαλάσσιων οικοσυστημάτων μέσω τεχνικών μέτρων, την τροποποίηση των κανονισμών (ΕΚ) αριθ. 1967/2006, (ΕΚ) αριθ. 1224/2009 του Συμβουλίου και των κανονισμών (ΕΕ) αριθ. 1380/2013, (ΕΕ) 2016/1139, (ΕΕ) 2018/973, (ΕΕ) 2019/472 και (ΕΕ) 2019/1022 του Ευρωπαϊκού Κοινοβουλίου και του Συμβουλίου και την κατάργηση των κανονισμών (ΕΚ) αριθ. 894/97, (ΕΚ) αριθ. 850/98, (ΕΚ) αριθ. 2549/2000, (ΕΚ) αριθ. 254/2002, (ΕΚ) αριθ. 812/2004 και (ΕΚ) αριθ. 2187/2005 του Συμβουλίου (2), και ιδίως το άρθρο 15 παράγραφος 2,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου (3) αποσκοπεί στην προοδευτική εξάλειψη των απορρίψεων σε όλους τους τύπους αλιείας της Ένωσης, μέσω της θέσπισης υποχρέωσης εκφόρτωσης για τα αλιεύματα ειδών που υπόκεινται σε όρια αλιευμάτων.
                  
               
                     (2)
                  
                  
                     Το άρθρο 9 του κανονισμού (ΕΕ) αριθ. 1380/2013 προβλέπει την έγκριση πολυετών σχεδίων τα οποία περιλαμβάνουν μέτρα διατήρησης για τους τύπους αλιείας που εκμεταλλεύονται ορισμένα αποθέματα σε μια συγκεκριμένη γεωγραφική περιοχή.
                  
               
                     (3)
                  
                  
                     Τα εν λόγω πολυετή σχέδια καθορίζουν τις λεπτομέρειες εφαρμογής της υποχρέωσης εκφόρτωσης και ενδέχεται να εξουσιοδοτούν την Επιτροπή να προσδιορίσει περαιτέρω τις εν λόγω λεπτομέρειες βάσει κοινών συστάσεων που καταρτίζουν τα κράτη μέλη.
                  
               
                     (4)
                  
                  
                     Ο κατ’ εξουσιοδότηση κανονισμός (ΕΕ) 2018/2034 (4) της Επιτροπής θέσπισε σχέδιο απορρίψεων για ορισμένους τύπους βενθοπελαγικής αλιείας στα Βορειοδυτικά Ύδατα για την περίοδο 2019-2021, έπειτα από κοινή σύσταση που υπέβαλαν το Βέλγιο, η Ισπανία, η Γαλλία, η Ιρλανδία, οι Κάτω Χώρες και το Ηνωμένο Βασίλειο.
                  
               
                     (5)
                  
                  
                     Στις 19 Μαρτίου 2019 το Ευρωπαϊκό Κοινοβούλιο και το Συμβούλιο εξέδωσαν τον κανονισμό (ΕΕ) 2019/472 για τη θέσπιση πολυετούς σχεδίου για τα αποθέματα που αλιεύονται στα Δυτικά Ύδατα και τις αλιευτικές δραστηριότητες εκμετάλλευσης των εν λόγω αποθεμάτων. Το άρθρο 13 του εν λόγω κανονισμού αναθέτει στην Επιτροπή την εξουσία να εκδίδει κατ’ εξουσιοδότηση πράξεις για τη συμπλήρωση του κανονισμού αυτού, προσδιορίζοντας τις λεπτομέρειες της υποχρέωσης εκφόρτωσης για όλα τα αποθέματα ειδών των Βορειοδυτικών Υδάτων που υπόκεινται στην υποχρέωση εκφόρτωσης σύμφωνα με το άρθρο 15 παράγραφος 1 του κανονισμού (ΕΕ) αριθ. 1380/2013, όπως προβλέπεται στο άρθρο 15 παράγραφος 5 στοιχεία α) έως ε) του κανονισμού (ΕΕ) αριθ. 1380/2013, βάσει των κοινών συστάσεων που κατάρτισαν τα κράτη μέλη. Το Βέλγιο, η Ισπανία, η Γαλλία, η Ιρλανδία, οι Κάτω Χώρες και το Ηνωμένο Βασίλειο έχουν άμεσο συμφέρον διαχείρισης της αλιείας στα Βορειοδυτικά Ύδατα. Κατόπιν διαβούλευσης με το Γνωμοδοτικό Συμβούλιο Βορειοδυτικών Υδάτων και το Γνωμοδοτικό Συμβούλιο Πελαγικών Ειδών, τα εν λόγω κράτη μέλη υπέβαλαν, στις 6 Ιουνίου 2019, νέα κοινή σύσταση στην Επιτροπή σχετικά με σχέδιο απορρίψεων για ορισμένους τύπους βενθοπελαγικής αλιείας στα Βορειοδυτικά Ύδατα για την περίοδο 2020-2021. Η κοινή σύσταση τροποποιήθηκε στις 22 Αυγούστου 2019.
                  
               
                     (6)
                  
                  
                     Η νέα κοινή σύσταση που υπέβαλαν τα κράτη μέλη πρότεινε τη συνέχιση ορισμένων πρόσθετων τεχνικών μέτρων που στοχεύουν στην αύξηση της επιλεκτικότητας και τη μείωση των ανεπιθύμητων αλιευμάτων για τους τύπους αλιείας ή τα είδη που υπάγονται στην υποχρέωση εκφόρτωσης τα οποία θεσπίστηκαν σύμφωνα με το άρθρο 15 παράγραφος 5 στοιχείο α) του κανονισμού (ΕΕ) αριθ. 1380/2013 για τα έτη 2019-2021 μέσω του κατ’ εξουσιοδότηση κανονισμού (ΕΕ) 2018/2034.
                  
               
                     (7)
                  
                  
                     Στις 14 Αυγούστου 2019 τέθηκε σε ισχύ ο νέος κανονισμός (ΕΕ) 2019/1241 σχετικά με τη διατήρηση αλιευτικών πόρων και την προστασία θαλάσσιων οικοσυστημάτων μέσω τεχνικών μέτρων. Ο εν λόγω κανονισμός θεσπίζει στο παράρτημα VI ειδικές διατάξεις όσον αφορά τεχνικά μέτρα στα Βορειοδυτικά ύδατα, που περιλαμβάνουν επίσης κανόνες για τα μεγέθη ματιών διχτυών, συναφείς προϋποθέσεις και παρεμπίπτοντα αλιεύματα. Επιπλέον, το σημείο 3 του παραρτήματος VI του κανονισμού αυτού αναφέρεται στον κατ’ εξουσιοδότηση κανονισμό (ΕΕ) 2018/2034. Το άρθρο 15 του κανονισμού (ΕΕ) 2019/1241 αναθέτει στην Επιτροπή να εκδίδει κατ’ εξουσιοδότηση πράξεις με σκοπό την τροποποίηση, τη συμπλήρωση, την κατάργηση ή την εφαρμογή παρέκκλισης των τεχνικών μέτρων τα οποία καθορίζονται στα παραρτήματα του κανονισμού (ΕΕ) 2019/1241, μεταξύ άλλων κατά την εφαρμογή της υποχρέωσης εκφόρτωσης.
                  
               
                     (8)
                  
                  
                     Ο κανονισμός (ΕΕ) 2019/1241 δεν προβλέπει μεταβατικά μέτρα. Συνεπώς, για να διασφαλιστεί η συμβατότητα μεταξύ του παρόντος κατ’ εξουσιοδότηση κανονισμού και του κανονισμού (ΕΕ) 2019/1241, είναι απαραίτητο να εφαρμοστούν οι προϋποθέσεις που θεσπίζει ο κανονισμός (ΕΕ) 2019/1241 και ταυτόχρονα να ληφθούν υπόψη οι σχετικές εξαιρετικές περιστάσεις. Με βάση τις πληροφορίες που παρείχαν τα κράτη μέλη, η Επιστημονική, Τεχνική και Οικονομική Επιτροπή Αλιείας (ΕΤΟΕΑ) αξιολόγησε την κοινή σύσταση και κατέληξε στο συμπέρασμα (5) ότι οι προτεινόμενες αλλαγές για την αύξηση της επιλεκτικότητας στα Βορειοδυτικά Ύδατα είναι εύλογες και αντιπροσωπεύουν αύξηση στην επιλεκτικότητα σε σύγκριση με τα αλιευτικά εργαλεία που είχαν οριστεί προηγουμένως. Η συγκεκριμένη κοινή σύσταση καταρτίστηκε και υποβλήθηκε από τα κράτη μέλη και αξιολογήθηκε από την ΕΤΟΕΑ πριν από την έναρξη ισχύος του κανονισμού (ΕΕ) 2019/1241, ως εκ τούτου δεν αναφερόταν στον εν λόγω κανονισμό. Ωστόσο, λόγω των εξαιρετικών περιστάσεων, η Επιτροπή θεωρεί ότι, βάσει των πληροφοριών που έχει στη διάθεσή της στο παρόν στάδιο της κοινής σύστασης και της αξιολόγησης της ΕΤΟΕΑ, δεν προκύπτει κανένα στοιχείο που να δείχνει ότι τα πρόσθετα προτεινόμενα τεχνικά μέτρα δεν θα συμμορφώνονταν με τις απαιτήσεις για τεχνικά μέτρα που θεσπίζονται στο άρθρο 15 του κανονισμού (ΕΕ) 2019/1241.
                  
               
                     (9)
                  
                  
                     Για την αύξηση της επιλεκτικότητας των αλιευτικών εργαλείων και τη μείωση των ανεπιθύμητων αλιευμάτων στην Κελτική Θάλασσα, στη Θάλασσα της Ιρλανδίας και δυτικά της Σκωτίας, είναι επομένως σκόπιμο να συμπεριληφθούν ορισμένα επιλεκτικά μέτρα για την αλιεία βενθοπελαγικών ειδών. Τα τεχνικά αυτά μέτρα θα πρέπει επομένως να εφαρμοστούν για την περίοδο 2020-2021.
                  
               
                     (10)
                  
                  
                     Οι επιστημονικές γνωμοδοτήσεις των αρμόδιων επιστημονικών οργάνων εξετάστηκαν από την Επιστημονική, Τεχνική και Οικονομική Επιτροπή Αλιείας (ΕΤΟΕΑ) (6). Η Επιτροπή παρουσίασε τα σχετικά μέτρα για γραπτή διαβούλευση με ομάδα εμπειρογνωμόνων την οποία αποτελούσαν 28 κράτη μέλη και το Ευρωπαϊκό Κοινοβούλιο ως παρατηρητής.
                  
               
                     (11)
                  
                  
                     Στις περιπτώσεις που ο σχετικός αριθμός των απορρίψεων νεκρών ιχθύων είναι συγκριτικά μικρός, η Επιτροπή θεωρεί ότι η χορήγηση εξαιρέσεων σε προσωρινή βάση αποτελεί ρεαλιστική και συνετή προσέγγιση στη διαχείριση της αλιείας, με βάση την παραδοχή ότι σε αντίθετη περίπτωση δεν θα ήταν δυνατή η συλλογή των δεδομένων που είναι σημαντικά για την ορθή και τεκμηριωμένη διαχείριση των απορρίψεων με σκοπό την πλήρη εφαρμογή της υποχρέωσης εκφόρτωσης.
                  
               
                     (12)
                  
                  
                     Ο κατ’ εξουσιοδότηση κανονισμός (ΕΕ) 2018/2034 περιλάμβανε εξαίρεση από την υποχρέωση εκφόρτωσης η οποία συνδέεται με τα ποσοστά επιβίωσης, όπως αναφέρεται στο άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013, όσον αφορά τα αλιεύματα καραβίδας που αλιεύονται με κιούρτους, παγίδες ή κοφινέλλα στις υποπεριοχές ICES (7) 6 και 7, βάσει επιστημονικών στοιχείων που αποδεικνύουν υψηλά ποσοστά επιβίωσης. Τα στοιχεία αυτά αξιολογήθηκαν κατά τα προηγούμενα έτη, και η ΕΤΟΕΑ κατέληξε στο συμπέρασμα (8) ότι η εξαίρεση είναι αιτιολογημένη. Η νέα κοινή σύσταση προτείνει τη συνέχιση της εφαρμογής της εν λόγω εξαίρεσης. Δεδομένου ότι οι συνθήκες δεν έχουν αλλάξει, η εξαίρεση αυτή θα πρέπει συνεχίσει να εφαρμόζεται για την περίοδο 2020-2021.
                  
               
                     (13)
                  
                  
                     Ο κατ’ εξουσιοδότηση κανονισμός (ΕΕ) 2018/2034 περιλάμβανε εξαίρεση που συνδέεται με τα ποσοστά επιβίωσης όσον αφορά τη γλώσσα κάτω του ελάχιστου μεγέθους αναφοράς διατήρησης, η οποία αλιεύεται με τράτες με πόρτες με μέγεθος ματιών 80-99 mm στα ύδατα της διαίρεσης ICES 7d εντός έξι ναυτικών μιλίων από την ακτή και εκτός περιοχών που έχουν προσδιοριστεί ως περιοχές αναπαραγωγής, βάσει επιστημονικών στοιχείων που αποδεικνύουν υψηλά ποσοστά επιβίωσης κατά την απόρριψη. Τα στοιχεία αυτά αξιολογήθηκαν κατά τα προηγούμενα έτη και η ΕΤΟΕΑ κατέληξε στο συμπέρασμα (9) ότι ήταν επαρκή. Η νέα κοινή σύσταση προτείνει τη συνέχιση της εφαρμογής της εξαίρεσης. Δεδομένου ότι οι συνθήκες δεν έχουν αλλάξει, η εξαίρεση αυτή θα πρέπει συνεχίσει να εφαρμόζεται για την περίοδο 2020-2021.
                  
               
                     (14)
                  
                  
                     Ο κατ’ εξουσιοδότηση κανονισμός (ΕΕ) 2018/2034 περιλάμβανε εξαίρεση που συνδέεται με τα ποσοστά επιβίωσης όσον αφορά την καραβίδα που αλιεύεται με τράτες βυθού με μέγεθος ματιών μεγαλύτερο από ή ίσο με 100 mm και για την καραβίδα που αλιεύεται με τράτες βυθού με μέγεθος ματιών 70-99 mm σε συνδυασμό με επιλεκτικά εργαλεία (τύποι αλιείας TRI και TR2) στην υποπεριοχή ICES 7. Τα κράτη μέλη υπέβαλαν επιστημονικά στοιχεία που αποδεικνύουν υψηλά ποσοστά επιβίωσης κατά την απόρριψη καραβίδας στον συγκεκριμένο τύπο αλιείας. Τα αποδεικτικά στοιχεία υποβλήθηκαν στην ΕΤΟΕΑ, η οποία κατέληξε στο συμπέρασμα (10) ότι η μελέτη σχετικά με τα ποσοστά επιβίωσης που πραγματοποιήθηκε με τράτα εξοπλισμένη με φύλλο Seltra παρείχε επαρκή στοιχεία, αλλά ότι παραμένει δύσκολο να αξιολογηθεί ο συνολικός αντίκτυπος στην εκτατική αλιεία καραβίδας με άλλα αλιευτικά εργαλεία. Η ΕΤΟΕΑ επισήμανε ότι αν υποτεθεί ότι για όλα τα αλιευτικά εργαλεία το ποσοστό επιβίωσης είναι σχετικά υψηλό, αυτό συνεπάγεται σχετικά χαμηλό ποσοστό απόρριψης στον συγκεκριμένο τύπο αλιείας. Η εν λόγω εξαίρεση θα πρέπει επομένως να εφαρμοστεί για την περίοδο 2020-2021.
                  
               
                     (15)
                  
                  
                     Ο κατ’ εξουσιοδότηση κανονισμός (ΕΕ) 2018/2034 περιλάμβανε εξαίρεση που συνδέεται με τα ποσοστά επιβίωσης όσον αφορά την καραβίδα που αλιεύεται στη διαίρεση ICES 6a, εντός δώδεκα ναυτικών μιλίων από την ακτή, με τράτες με πόρτες με μέγεθος ματιών 80-110 mm. Τα κράτη μέλη υπέβαλαν επιστημονικά στοιχεία που αποδεικνύουν υψηλά ποσοστά επιβίωσης κατά την απόρριψη καραβίδας στον συγκεκριμένο τύπο αλιείας. Τα αποδεικτικά στοιχεία υποβλήθηκαν στην ΕΤΟΕΑ, η οποία κατέληξε στο συμπέρασμα ότι η μελέτη για τα ποσοστά επιβίωσης είναι τεκμηριωμένη και αποδεικνύει σχετικά υψηλό ποσοστό επιβίωσης. Η εν λόγω εξαίρεση θα πρέπει επομένως να εφαρμοστεί για την περίοδο 2020-2021.
                  
               
                     (16)
                  
                  
                     Ο κατ’ εξουσιοδότηση κανονισμός (ΕΕ) 2018/2034 περιλάμβανε εξαίρεση που συνδέεται με τα ποσοστά επιβίωσης όσον αφορά τα σελάχια που αλιεύονται με κάθε είδους εργαλεία στις υποπεριοχές ICES 6 και 7, με την υποβολή λεπτομερών επιστημονικών στοιχείων σχετικά με τα ποσοστά επιβίωσης για όλα τα τμήματα στόλων και τους συνδυασμούς εργαλείων, περιοχών και ειδών να εκκρεμεί. Ωστόσο, εκτός από λίγες εξαιρέσεις, η ΕΤΟΕΑ θεωρεί τα ποσοστά επιβίωσης σε γενικές γραμμές υψηλά (11), αλλά σημειώνει ότι απαιτούνται περαιτέρω λεπτομέρειες. Για τη συλλογή των σχετικών στοιχείων, θα πρέπει να συνεχιστεί η αλιεία. Η εξαίρεση μπορεί επομένως να χορηγηθεί, πλην όμως τα κράτη μέλη θα πρέπει να έχουν την υποχρέωση να υποβάλουν συναφή στοιχεία τα οποία θα δώσουν τη δυνατότητα στην ΕΤΟΕΑ να αξιολογήσει πλήρως την αιτιολόγηση και στην Επιτροπή να διενεργήσει επανεξέταση. Τα κράτη μέλη που έχουν άμεσο διαχειριστικό συμφέρον θα πρέπει να υποβάλλουν πριν από την 1η Μαΐου κάθε έτους τα ακόλουθα: α) χάρτη πορείας που έχει καταρτιστεί με στόχο την αύξηση του ποσοστού επιβίωσης και την κάλυψη των κενών στα δεδομένα που εντοπίζονται από την ΕΤΟΕΑ, ο οποίος θα αξιολογείται ετησίως από την ΕΤΟΕΑ, β) ετήσιες εκθέσεις σχετικά με την πρόοδο των προγραμμάτων για την αύξηση των ποσοστών επιβίωσης και τυχόν τροποποιήσεις ή προσαρμογές που επέρχονται σε αυτά.
                  
               
                     (17)
                  
                  
                     Κατά την εξέταση των ποσοστών επιβίωσης των σελαχιών, διαπιστώθηκε ότι το σελάχι κούκος (Leucoraja naevus) έχει σημαντικά χαμηλότερο ποσοστό επιβίωσης σε σύγκριση με άλλα είδη. Επιπλέον, οι επιστημονικές γνώσεις σχετικά με τα ποσοστά επιβίωσης αυτού του είδους φαίνεται να είναι λιγότερο εμπεριστατωμένες. Ωστόσο, ο αποκλεισμός του συγκεκριμένου είδους από την εξαίρεση θα αποτρέψει την αλιεία και τη συνεχή και ακριβή συλλογή δεδομένων. Σχετικά αποδεικτικά στοιχεία υποβλήθηκαν στην ΕΤΟΕΑ η οποία κατέληξε στο συμπέρασμα (12) ότι ξεκίνησαν δύο νέες μελέτες σχετικά με πειράματα επιβίωσης για το σελάχι κούκο, αλλά ότι θα χρειαστούν περισσότερες παρατηρήσεις για να για να ληφθεί οριστική απόφαση για τα ποσοστά επιβίωσης σε 1 ή 2 έτη. Ως εκ τούτου, η εν λόγω εξαίρεση θα πρέπει να χορηγηθεί για 2 έτη και θα πρέπει να καταρτιστούν επειγόντως νέες μελέτες και μέτρα για τη βελτίωση του ποσοστού επιβίωσης και να υποβληθούν στην ΕΤΟΕΑ για αξιολόγηση το συντομότερο δυνατόν και το αργότερο έως την 1η Μαΐου.
                  
               
                     (18)
                  
                  
                     Ο κατ’ εξουσιοδότηση κανονισμός (ΕΕ) 2018/2034 περιλάμβανε εξαίρεση που συνδέεται με τα ποσοστά επιβίωσης όσον αφορά την ευρωπαϊκή χωματίδα που αλιεύεται με μανωμένα δίχτυα ή τράτες με πόρτες στις διαιρέσεις ICES 7d, 7e, 7f και 7g. Τα κράτη μέλη υπέβαλαν επιστημονικά στοιχεία που αποδεικνύουν υψηλά ποσοστά επιβίωσης κατά την απόρριψη της ευρωπαϊκής χωματίδας στον συγκεκριμένο τύπο αλιείας. Τα αποδεικτικά στοιχεία υποβλήθηκαν στην ΕΤΟΕΑ, η οποία κατέληξε στο συμπέρασμα ότι η μελέτη για τα ποσοστά επιβίωσης είναι τεκμηριωμένη και αποδεικνύει σχετικά υψηλό ποσοστό επιβίωσης. Η εν λόγω εξαίρεση θα πρέπει επομένως να εφαρμοστεί για την περίοδο 2020-2021.
                  
               
                     (19)
                  
                  
                     Ο κατ’ εξουσιοδότηση κανονισμός (ΕΕ) 2018/2034 περιλάμβανε εξαίρεση που συνδέεται με τα ποσοστά επιβίωσης όσον αφορά τα είδη που αλιεύονται με κιούρτους, παγίδες και κοφινέλλα στα Βορειοδυτικά Ύδατα (υποπεριοχές ICES 5, 6 και 7). Τα κράτη μέλη υπέβαλαν επιστημονικά στοιχεία που αποδεικνύουν υψηλά ποσοστά επιβίωσης κατά την απόρριψη των ειδών που αλιεύονται στον συγκεκριμένο τύπο αλιείας. Τα αποδεικτικά στοιχεία υποβλήθηκαν στην ΕΤΟΕΑ, η οποία κατέληξε στο συμπέρασμα ότι πιθανώς είναι σημαντικό το ποσοστό επιβίωσης των ειδών που απορρίπτονται κατά την αλιεία με παγίδα και κιούρτο. Η εν λόγω εξαίρεση μπορεί επομένως να εφαρμοστεί για την περίοδο 2020-2021.
                  
               
                     (20)
                  
                  
                     Η νέα κοινή σύσταση προτείνει επέκταση των εξαιρέσεων που συνδέονται με τα ποσοστά επιβίωσης όσον αφορά την ευρωπαϊκή χωματίδα που αλιεύεται στις διαιρέσεις ICES 7a έως 7k από σκάφη που χρησιμοποιούν δοκότρατες, μηχανής ισχύος κάτω των 221 kW, μέγιστου μήκους 24 μέτρων, τα οποία αλιεύουν εντός 12 ναυτικών μιλίων από την ακτή και με περιορισμό χρήσης των συρόμενων εργαλείων σε διάρκεια έως 1 ώρα και 30 λεπτά, καθώς και από σκάφη που χρησιμοποιούν δοκότρατες, μηχανής ισχύος άνω των 221 kW, και χρησιμοποιούν σχοινί απομάκρυνσης λίθων (flip-up rope) ή φύλλο απελευθέρωσης βενθικών οργανισμών. Τα κράτη μέλη υπέβαλαν επιστημονικά στοιχεία που αποδεικνύουν υψηλά ποσοστά επιβίωσης κατά την απόρριψη της ευρωπαϊκής χωματίδας στον συγκεκριμένο τύπο αλιείας. Τα αποδεικτικά στοιχεία υποβλήθηκαν στην ΕΤΟΕΑ, η οποία κατέληξε στο συμπέρασμα (13) ότι οι επιστημονικές πληροφορίες είναι καλής ποιότητας. Ωστόσο, η ΕΤΟΕΑ επισήμανε ότι τα στοιχεία δεν καλύπτουν όλα τα ενδιαφερόμενα κράτη μέλη και ότι τα ποσοστά επιβίωσης στον συγκεκριμένο τύπο αλιείας επηρεάζονται από πολλούς παράγοντες και παρουσιάζουν μεγάλη μεταβλητότητα. Η ΕΤΟΕΑ σημείωσε ότι υποβλήθηκαν νέα αποδεικτικά στοιχεία για τη ζωτικότητα της ευρωπαϊκής χωματίδας στο σημείο απόρριψης στην αλιεία με δοκότρατες νοτιοδυτικά της Αγγλίας. Τα κράτη μέλη ανέπτυξαν τριετές έργο για τη δημιουργία άμεσα παρατηρούμενων εκτιμήσεων επιβίωσης της ευρωπαϊκής χωματίδας στις διαιρέσεις ICES 7d, 7f, 7g, παρ’ όλα αυτά, οι διαιρέσεις ICES 7h, 7j, 7k δεν καλύπτονται. Το εν λόγω έργο θα συμβάλει στη δημιουργία του χάρτη πορείας και στη συγκέντρωση των αποδεικτικών στοιχείων που χρειάζονται για την αξιολόγηση της προτεινόμενης εξαίρεσης. Η ΕΤΟΕΑ σημείωσε ότι τα κράτη μέλη θα πρέπει να περιγράψουν πώς συνδέεται η προτεινόμενη εξαίρεση με το σχέδιο μείωσης των παρεμπιπτόντων αλιευμάτων για τα αποθέματα ευρωπαϊκής χωματίδας στις διαιρέσεις ICES 7h, 7j, 7k. Υπό αυτές τις συνθήκες, η εξαίρεση θα πρέπει να περιοριστεί σε 1 έτος όσον αφορά την ευρωπαϊκή χωματίδα στις διαιρέσεις ICES 7h, 7j, 7k ώστε να είναι εφικτή η συλλογή στοιχείων και τα κράτη μέλη θα πρέπει να έχουν την υποχρέωση να υποβάλουν συναφή στοιχεία τα οποία θα δώσουν τη δυνατότητα στην ΕΤΟΕΑ να αξιολογήσει πλήρως την αιτιολόγηση και στην Επιτροπή να διενεργήσει επανεξέταση. Συνεπώς, η εν λόγω εξαίρεση μπορεί να εφαρμοστεί στην ευρωπαϊκή χωματίδα στις διαιρέσεις ICES 7h, 7j, 7k έως τις 31 Δεκεμβρίου 2020 και τα ενδιαφερόμενα κράτη μέλη θα πρέπει να διεξαγάγουν πρόσθετες δοκιμές και να παράσχουν πληροφορίες το συντομότερο δυνατόν και το αργότερο έως την 1η Μαΐου 2020, για αξιολόγηση από την ΕΤΟΕΑ.
                  
               
                     (21)
                  
                  
                     Η νέα κοινή σύσταση προτείνει εξαίρεση που συνδέεται με τα ποσοστά επιβίωσης όσον αφορά την ευρωπαϊκή χωματίδα που αλιεύεται με δανέζικους γρίπους στη διαίρεση ICES 7d. Τα κράτη μέλη υπέβαλαν επιστημονικά στοιχεία που αποδεικνύουν υψηλά ποσοστά επιβίωσης κατά την απόρριψη της ευρωπαϊκής χωματίδας στον συγκεκριμένο τύπο αλιείας. Τα αποδεικτικά στοιχεία υποβλήθηκαν στην ΕΤΟΕΑ, η οποία κατέληξε στο συμπέρασμα (14) ότι τα στοιχεία της μελέτης σχετικά με τα ποσοστά επιβίωσης είναι αξιόπιστα και παρέχουν τεκμηριωμένες εκτιμήσεις επιβίωσης για τον συγκεκριμένο τύπο αλιείας. Συνεπώς, η ως άνω εξαίρεση θα πρέπει να περιληφθεί στο νέο σχέδιο απορρίψεων για τα έτη 2020-2021.
                  
               
                     (22)
                  
                  
                     Ο κατ’ εξουσιοδότηση κανονισμός (ΕΕ) 2018/2034 περιλάμβανε εξαιρέσεις de minimis από την υποχρέωση εκφόρτωσης για ορισμένους τύπους αλιείας. Τα στοιχεία που προσκόμισαν τα κράτη μέλη εξετάστηκαν από την ΕΤΟΕΑ, η οποία κατέληξε στο συμπέρασμα (15) ότι τα έγγραφα που υπέβαλαν τα κράτη μέλη περιλαμβάνουν αιτιολογημένα επιχειρήματα, συνοδευόμενα σε ορισμένες περιπτώσεις από ποιοτικές εκτιμήσεις των δαπανών, τα οποία αποδεικνύουν τις δυσκολίες αύξησης της επιλεκτικότητας και το δυσανάλογο κόστος διαχείρισης των ανεπιθύμητων αλιευμάτων. Λαμβανομένου υπόψη του ότι οι συνθήκες δεν έχουν αλλάξει, είναι σκόπιμο να διατηρηθούν οι εξαιρέσεις de minimis, σύμφωνα με τα ποσοστά που προτείνει η νέα κοινή σύσταση, για τα ακόλουθα είδη:
                     
                                 —
                              
                              
                                 νταούκι Ατλαντικού που αλιεύεται με τράτες βυθού και γρίπους με μέγεθος ματιών μεγαλύτερο από ή ίσο με 80 mm (OTB, OTT, OT, PTB, PT, SSC, SDN, SPR, SX, SV, TBN, TBS, TB, TX), πελαγικές τράτες (OTM, PTM) και δοκότρατες (BTT) με μέγεθος ματιών 80-119 mm (BT2) στις διαιρέσεις ICES 7b έως 7k,
                              
                           
                                 —
                              
                              
                                 γλώσσα που αλιεύεται με σκάφη που χρησιμοποιούν εργαλεία TBB μεγέθους ματιών 80-119 mm με αυξημένη επιλεκτικότητα (φύλλο Flemish), στις διαιρέσεις ICES 7d, 7e, 7f, 7g και 7h,
                              
                           
                                 —
                              
                              
                                 γλώσσα που αλιεύεται με σκάφη που χρησιμοποιούν μανωμένα δίχτυα και απλάδια δίχτυα για την αλίευση γλώσσας στις διαιρέσεις ICES 7d, 7e, 7f και 7g.
                              
                           
               
                     (23)
                  
                  
                     Στη νέα κοινή σύσταση προτάθηκαν εξαιρέσεις de minimis από την υποχρέωση εκφόρτωσης για τα ακόλουθα είδη:
                     
                                 —
                              
                              
                                 σαυρίδι που αλιεύεται με σκάφη που χρησιμοποιούν τράτες βυθού, γρίπους και δοκότρατες στην υποπεριοχή ICES 6 και στις διαιρέσεις ICES 7b έως 7k,
                              
                           
                                 —
                              
                              
                                 σκουμπρί που αλιεύεται με σκάφη που χρησιμοποιούν τράτες βυθού, γρίπους και δοκότρατες στην υποπεριοχή ICES 6 και στις διαιρέσεις ICES 7b έως 7k,
                              
                           
                                 —
                              
                              
                                 γλώσσα που αλιεύεται με σκάφη που χρησιμοποιούν δοκότρατες μεγέθους ματιών 80-119 mm (BT2) με αυξημένη επιλεκτικότητα (φύλλο Flemish), στις διαιρέσεις ICES 7a, 7j και 7k,
                              
                           
                                 —
                              
                              
                                 μεικτή αλιεία βενθοπελαγικών ειδών που αλιεύεται με σκάφη που στοχεύουν σε σταχτογαρίδες και χρησιμοποιούν δοκότρατες με μέγεθος ματιών μεγαλύτερο από ή ίσο με 31 mm στη διαίρεση ICES 7a,
                              
                           
                                 —
                              
                              
                                 ζαγκέτα κάτω του ελάχιστου μεγέθους αναφοράς διατήρησης που αλιεύεται με σκάφη που χρησιμοποιούν τράτες βυθού με μέγεθος ματιών 70-99 mm και δοκότρατες με μέγεθος ματιών 80-119 mm στην υποπεριοχή ICES 7,
                              
                           
                                 —
                              
                              
                                 βασιλάκης που αλιεύεται με σκάφη που χρησιμοποιούν τράτες βυθού στις διαιρέσεις ICES 7b-7c και 7f έως 7k,
                              
                           
                                 —
                              
                              
                                 γουρλομάτης Ατλαντικού που αλιεύεται με σκάφη που χρησιμοποιούν τράτες βυθού με μέγεθος ματιών μεγαλύτερο από ή ίσο με 100 mm στη διαίρεση ICES 5b (ενωσιακά ύδατα) και στην υποπεριοχή ICES 6,
                              
                           
                                 —
                              
                              
                                 εγκλεφίνο που αλιεύεται με σκάφη που χρησιμοποιούν τράτες βυθού με μέγεθος ματιών μεγαλύτερο από ή ίσο με 80 mm στις διαιρέσεις ICES 7b-7c και 7e έως 7k,
                              
                           
                                 —
                              
                              
                                 εγκλεφίνο κάτω του ελάχιστου μεγέθους αναφοράς διατήρησης που αλιεύεται με σκάφη που χρησιμοποιούν τράτες βυθού με μέγεθος ματιών έως 119 mm στη διαίρεση ICES 6a,
                              
                           
               
                     (24)
                  
                  
                     Τα αποδεικτικά στοιχεία που προσκόμισαν τα κράτη μέλη σχετικά με τις νέες εξαιρέσεις de minimis όσον αφορά το σαυρίδι και το σκουμπρί που αλιεύονται από σκάφη που χρησιμοποιούν τράτες βυθού, γρίπους και δοκότρατες στην υποπεριοχή ICES 6 και στις διαιρέσεις ICES 7b έως 7k εξετάστηκαν από την ΕΤΟΕΑ, η οποία κατέληξε στο συμπέρασμα (16) ότι τα αποδεικτικά στοιχεία ότι η εκφόρτωση ανεπιθύμητων αλιευμάτων έχει σχετικό κόστος δεν επαρκούν για να αποδείξουν ότι το εν λόγω κόστος είναι δυσανάλογο. Προτεραιότητα θα πρέπει να είναι η βελτίωση της επιλεκτικότητας στους σχετικούς τύπους αλιείας, καθώς θα μειώσει το κόστος χειρισμού των ανεπιθύμητων αλιευμάτων. Η ΕΤΟΕΑ σημείωσε επίσης ότι η θέσπιση των ειδικών τεχνικών μέτρων για σκάφη που λειτουργούν με τράτες βυθού ή γρίπους στη ζώνη προστασίας της Κελτικής Θάλασσας μπορεί να μειώσει την ανεπιθύμητη αλιεία σαυριδιού, σκουμπριού και άλλων ειδών. Η αποτελεσματικότητα των εν λόγω μέτρων θα πρέπει να παρακολουθηθεί. Δεδομένης της ανάγκης να συνεχιστεί η αλιευτική δραστηριότητα για να εξασφαλιστεί η συλλογή των απαραίτητων δεδομένων, οι εν λόγω εξαιρέσεις μπορούν να χορηγηθούν για 1 έτος, αλλά τα κράτη μέλη θα πρέπει να έχουν την υποχρέωση να υποβάλουν σχετικά στοιχεία τα οποία θα δώσουν τη δυνατότητα στην ΕΤΟΕΑ να αξιολογήσει πλήρως την αιτιολόγηση και στην Επιτροπή να διενεργήσει επανεξέταση. Τα ενδιαφερόμενα κράτη μέλη θα πρέπει να προβούν σε επιπλέον δοκιμές και να παράσχουν πληροφορίες το συντομότερο δυνατόν και το αργότερο έως την 1η Μαΐου 2020, για αξιολόγηση από την ΕΤΟΕΑ. Συνεπώς, οι εν λόγω εξαιρέσεις θα πρέπει να εφαρμοστούν προσωρινά έως τις 31 Δεκεμβρίου 2020.
                  
               
                     (25)
                  
                  
                     Τα αποδεικτικά στοιχεία που προσκόμισαν τα κράτη μέλη σχετικά με τη νέα εξαίρεση de minimis όσον αφορά τη γλώσσα που αλιεύεται με σκάφη που χρησιμοποιούν δοκότρατες με φύλλο Flemish στις διαιρέσεις ICES 7d, 7e, 7f, 7g και 7h εξετάστηκαν από την ΕΤΟΕΑ, η οποία κατέληξε στο συμπέρασμα (17) ότι χρειάζονται δεδομένα και για άλλα κράτη μέλη εκτός του Βελγίου και της Ιρλανδίας. Επίσης, η αποτελεσματικότητα του φύλλου Flemish που χρησιμοποιείται στις δοκιμές που πραγματοποιούν τα κράτη μέλη ενδέχεται να είναι περιορισμένη και να μην εξασφαλίζει τις μειώσεις ανεπιθύμητων αλιευμάτων που παρατηρούνται στις εν λόγω δοκιμές. Η ΕΤΟΕΑ σημειώνει ότι θα ήταν χρήσιμες πρόσθετες πληροφορίες σε αυτά τα αποδεικτικά στοιχεία, αποδεχόμενη ότι το φύλλο Flemish όπως χρησιμοποιείται προς το παρόν πράγματι βελτιώνει την επιλεκτικότητα για τη γλώσσα. Δεδομένης της ανάγκης να συνεχιστεί η αλιευτική δραστηριότητα για να εξασφαλιστεί η συλλογή των απαραίτητων δεδομένων όσον αφορά τις διαιρέσεις 7h, 7j, 7k, η εν λόγω νέα εξαίρεση μπορεί να χορηγηθεί για 1 έτος, αλλά τα κράτη μέλη θα πρέπει να έχουν την υποχρέωση να υποβάλουν σχετικά στοιχεία τα οποία θα δώσουν τη δυνατότητα στην ΕΤΟΕΑ να αξιολογήσει πλήρως την αιτιολόγηση και στην Επιτροπή να διενεργήσει επανεξέταση. Τα ενδιαφερόμενα κράτη μέλη θα πρέπει να προβούν σε επιπλέον δοκιμές και να παράσχουν πληροφορίες το συντομότερο δυνατόν και το αργότερο έως την 1η Μαΐου 2020, για αξιολόγηση από την ΕΤΟΕΑ. Συνεπώς, η εν λόγω εξαίρεση θα πρέπει να εφαρμοστεί προσωρινά έως τις 31 Δεκεμβρίου 2020.
                  
               
                     (26)
                  
                  
                     Τα αποδεικτικά στοιχεία που προσκόμισαν τα κράτη μέλη σχετικά με τη νέα εξαίρεση de minimis όσον αφορά τη μεικτή αλιεία βενθοπελαγικών ειδών που πραγματοποιούν σκάφη που στοχεύουν σε σταχτογαρίδες και χρησιμοποιούν δοκότρατες στη διαίρεση ICES 7a, εξετάστηκαν από την ΕΤΟΕΑ, η οποία κατέληξε στο συμπέρασμα (18) ότι η αιτιολόγηση για την εξαίρεση είναι ότι είναι πολύ δύσκολο να επιτευχθούν σημαντικές αυξήσεις στην επιλεκτικότητα και ότι το κόστος χειρισμού των ανεπιθύμητων αλιευμάτων είναι δυσανάλογο. Παρ’ όλα αυτά, η ΕΤΟΕΑ σημειώνει ότι οι ποιοτικές πληροφορίες που παρέχονται για την υποστήριξη της εξαίρεσης είναι περιορισμένες και ότι οι παρεχόμενες πληροφορίες ενδέχεται να μην είναι αντιπροσωπευτικές. Δεδομένων των παρεχόμενων πληροφοριών, οι απορρίψεις ενδέχεται να είναι πολύ χαμηλές και να μην απαιτούν αφαίρεση de minimis. Η εν λόγω εξαίρεση μπορεί επομένως να εφαρμοστεί για την περίοδο 2020-2021.
                  
               
                     (27)
                  
                  
                     Τα αποδεικτικά στοιχεία που προσκόμισαν τα κράτη μέλη σχετικά με τη νέα εξαίρεση de minimis όσον αφορά τη ζαγκέτα κάτω του ελάχιστου μεγέθους αναφοράς διατήρησης που αλιεύεται από σκάφη που χρησιμοποιούν τράτες βυθού και δοκότρατες, και όσον αφορά το βασιλάκη και το γουρλομάτη Ατλαντικού που αλιεύεται από σκάφη που χρησιμοποιούν τράτες βυθού, εξετάστηκαν από την ΕΤΟΕΑ, η οποία κατέληξε στο συμπέρασμα (19) ότι τα κράτη μέλη προσκόμισαν περιορισμένα δεδομένα και ότι τα αποδεικτικά στοιχεία ότι η εκφόρτωση ανεπιθύμητων αλιευμάτων έχει σχετικό κόστος δεν επαρκούν για να αποδείξουν ότι το εν λόγω κόστος είναι δυσανάλογο. Η ΕΤΟΕΑ σημειώνει ότι προτεραιότητα θα πρέπει να είναι η βελτίωση της επιλεκτικότητας στους σχετικούς τύπους αλιείας, καθώς θα μείωνε το κόστος χειρισμού των ανεπιθύμητων αλιευμάτων. Δεδομένης της ανάγκης να συνεχιστεί η αλιευτική δραστηριότητα για να εξασφαλιστεί η συλλογή των απαραίτητων δεδομένων, οι εν λόγω εξαιρέσεις μπορούν να χορηγηθούν για 1 έτος, αλλά τα κράτη μέλη θα πρέπει να έχουν την υποχρέωση να υποβάλουν σχετικά στοιχεία τα οποία θα δώσουν τη δυνατότητα στην ΕΤΟΕΑ να αξιολογήσει πλήρως την αιτιολόγηση και στην Επιτροπή να διενεργήσει επανεξέταση. Τα ενδιαφερόμενα κράτη μέλη θα πρέπει να προβούν σε επιπλέον δοκιμές και να παράσχουν πληροφορίες το συντομότερο δυνατόν και το αργότερο έως την 1η Μαΐου 2020, για αξιολόγηση από την ΕΤΟΕΑ. Συνεπώς, οι εν λόγω εξαιρέσεις θα πρέπει να εφαρμοστούν προσωρινά έως τις 31 Δεκεμβρίου 2020.
                  
               
                     (28)
                  
                  
                     Τα αποδεικτικά στοιχεία που προσκόμισαν τα κράτη μέλη σχετικά με τη νέα εξαίρεση de minimis όσον αφορά τον εγκλεφίνο που αλιεύεται από σκάφη που χρησιμοποιούν τράτες βυθού με μέγεθος ματιών μεγαλύτερο από ή ίσο με 80 mm στις υποπεριοχές ICES 7b-7c και 7e έως 7k εξετάστηκαν από την ΕΤΟΕΑ, η οποία κατέληξε στο συμπέρασμα ότι (20) οι εν λόγω πληροφορίες που προσκομίστηκαν δείχνουν ότι είναι δύσκολο να επιτευχθούν βελτιώσεις στην επιλεκτικότητα για τον εγκλεφίνο χωρίς σημαντικές βραχυπρόθεσμες απώλειες στα εμπορεύσιμα αλιεύματα. Η ΕΤΟΕΑ σημειώνει ότι ειδικά τεχνικά μέτρα στη ζώνη προστασίας της Κελτικής Θάλασσας αναμένεται να μειώσουν τα ανεπιθύμητα αλιεύματα εγκλεφίνου σε μικρότερο βαθμό, αλλά είναι πολύ νωρίς για να αξιολογηθούν τα πιθανά θετικά αποτελέσματα. Δεδομένης της ανάγκης να συνεχιστεί η αλιευτική δραστηριότητα για να εξασφαλιστεί η συλλογή των απαραίτητων δεδομένων, η εν λόγω εξαίρεση μπορεί να χορηγηθεί για 1 έτος, αλλά τα κράτη μέλη θα πρέπει να έχουν την υποχρέωση να υποβάλουν σχετικά στοιχεία τα οποία θα δώσουν τη δυνατότητα στην ΕΤΟΕΑ να αξιολογήσει πλήρως την αιτιολόγηση και στην Επιτροπή να διενεργήσει επανεξέταση. Τα ενδιαφερόμενα κράτη μέλη θα πρέπει να προβούν σε επιπλέον δοκιμές και να παράσχουν πληροφορίες το συντομότερο δυνατόν και το αργότερο έως την 1η Μαΐου 2020, για αξιολόγηση από την ΕΤΟΕΑ. Συνεπώς, η εν λόγω εξαίρεση θα πρέπει να εφαρμοστεί προσωρινά έως τις 31 Δεκεμβρίου 2020.
                  
               
                     (29)
                  
                  
                     Τα αποδεικτικά στοιχεία που προσκόμισαν τα κράτη μέλη σχετικά με τη νέα εξαίρεση de minimis όσον αφορά τον εγκλεφίνο κάτω του ελάχιστου μεγέθους αναφοράς διατήρησης που αλιεύεται από σκάφη που χρησιμοποιούν τράτες βυθού με μέγεθος ματιών έως 119 mm στην αλιεία καραβίδας (Nephrops) δυτικά της Σκωτίας στη διαίρεση ICES 6a εξετάστηκαν από την ΕΤΟΕΑ, η οποία κατέληξε στο συμπέρασμα (21) ότι η αιτιολόγηση της ανάλυσης βασίζεται σε ανάλυση του δυσανάλογου κόστους χειρισμού των ανεπιθύμητων αλιευμάτων. Η ΕΤΟΕΑ σημειώνει ότι το κόστος φαίνεται μεν εύλογο, αλλά και ότι δεν υπάρχει αντικειμενικός τρόπος να εκτιμηθεί αν μπορεί να θεωρηθεί ρεαλιστικό ή δυσανάλογο. Δεδομένης της ανάγκης να συνεχιστεί η αλιευτική δραστηριότητα για να εξασφαλιστεί η συλλογή των απαραίτητων δεδομένων, η εν λόγω εξαίρεση μπορεί να χορηγηθεί για 1 έτος, αλλά τα κράτη μέλη θα πρέπει να έχουν την υποχρέωση να υποβάλουν σχετικά στοιχεία τα οποία θα δώσουν τη δυνατότητα στην ΕΤΟΕΑ να αξιολογήσει πλήρως την αιτιολόγηση και στην Επιτροπή να διενεργήσει επανεξέταση. Τα ενδιαφερόμενα κράτη μέλη θα πρέπει να παράσχουν πληροφορίες το συντομότερο δυνατόν και το αργότερο έως την 1η Μαΐου 2020, για αξιολόγηση από την ΕΤΟΕΑ. Συνεπώς, η εν λόγω εξαίρεση θα πρέπει να εφαρμοστεί προσωρινά έως τις 31 Δεκεμβρίου 2020.
                  
               
                     (30)
                  
                  
                     Για να διασφαλιστούν αξιόπιστες εκτιμήσεις όσον αφορά τα επίπεδα απορρίψεων με σκοπό τον καθορισμό των συνολικών επιτρεπόμενων αλιευμάτων (TAC), τα κράτη μέλη, στις περιπτώσεις που η εξαίρεση de minimis βασίζεται σε παρέκταση καταστάσεων για τις οποίες υπάρχουν περιορισμένα στοιχεία και σε αποσπασματικές πληροφορίες σχετικά με τον στόλο, θα πρέπει να παρέχουν ακριβή και αξιόπιστα δεδομένα για το σύνολο του στόλου που καλύπτεται από την εν λόγω εξαίρεση.
                  
               
                     (31)
                  
                  
                     Σύμφωνα με το άρθρο 18 του κανονισμού (ΕΕ) αριθ. 1380/2013, η Επιτροπή έλαβε υπόψη τόσο την αξιολόγηση της ΕΤΟΕΑ όσο και την ανάγκη να διασφαλιστεί από τα κράτη μέλη η πλήρης εφαρμογή της υποχρέωσης εκφόρτωσης. Σε ορισμένες περιπτώσεις, η συνέχιση της αλιευτικής δραστηριότητας και η συλλογή δεδομένων είναι απαραίτητες προκειμένου να ληφθούν υπόψη οι παρατηρήσεις της ΕΤΟΕΑ. Στις περιπτώσεις αυτές, είναι σκόπιμο να υιοθετηθεί μια ρεαλιστική και συνετή προσέγγιση στη διαχείριση της αλιείας, με χορήγηση εξαιρέσεων σε προσωρινή βάση. Η μη χορήγηση τέτοιων εξαιρέσεων θα καθιστούσε αδύνατη τη συλλογή των απαραίτητων δεδομένων για την ορθή και τεκμηριωμένη διαχείριση των απορρίψεων με σκοπό την πλήρη εφαρμογή της υποχρέωσης εκφόρτωσης.
                  
               
                     (32)
                  
                  
                     Μετά την υποβολή της νέας κοινής σύστασης, κρίνεται σκόπιμη η κατάργηση του κατ’ εξουσιοδότηση κανονισμού (ΕΕ) 2018/2034 και η αντικατάστασή του με νέα πράξη.
                  
               
                     (33)
                  
                  
                     Δεδομένου ότι τα μέτρα που προβλέπονται στον παρόντα κανονισμό έχουν άμεσο αντίκτυπο στον προγραμματισμό της αλιευτικής περιόδου των σκαφών της Ένωσης και στις συναφείς οικονομικές δραστηριότητες, ο παρών κανονισμός θα πρέπει να αρχίσει να ισχύει αμέσως μετά τη δημοσίευσή του. Θα πρέπει να εφαρμοστεί από την 1η Ιανουαρίου 2020,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Εφαρμογή της υποχρέωσης εκφόρτωσης
            Στις υποπεριοχές ICES 5 (εκτός της 5a και μόνο στα ενωσιακά ύδατα της 5b), 6 και 7, η υποχρέωση εκφόρτωσης που προβλέπεται στο άρθρο 15 παράγραφος 1 του κανονισμού (ΕΕ) αριθ. 1380/2013 εφαρμόζεται στην αλιεία βενθοπελαγικών ειδών σύμφωνα με τον παρόντα κανονισμό για την περίοδο 2020-2021.
         
         
            Άρθρο 2
            Ορισμοί
            
               1.   «Φύλλο Flemish»: το τελευταίο κωνικό τμήμα δικτυώματος δοκότρατας του οποίου:
               
                           —
                        
                        
                           το οπίσθιο μέρος είναι απευθείας προσδεδεμένο στον σάκο·
                        
                     
                           —
                        
                        
                           τα τμήματα του ανώτερου και του κατώτερου δικτυώματος είναι κατασκευασμένα από μάτια τουλάχιστον 120 mm, όπως μετρούνται μεταξύ των κόμβων·
                        
                     
                           —
                        
                        
                           το μήκος, όταν το φύλλο είναι τεντωμένο, είναι τουλάχιστον 3 m.
                        
                     
            
               2.   «Φύλλο Seltra»: διάταξη επιλεκτικότητας η οποία:
               
                           α)
                        
                        
                           αποτελείται από ένα άνω φύλλο δικτυώματος μεγέθους ματιών τουλάχιστον 270 mm (ρομβοειδών ματιών) ή από ένα άνω φύλλο δικτυώματος μεγέθους ματιών τουλάχιστον 300 mm (τετράγωνων ματιών), τοποθετημένο σε κυτιοειδές τμήμα τεσσάρων φύλλων, στο ευθύγραμμο τμήμα του σάκου·
                        
                     
                           β)
                        
                        
                           είναι μήκους τουλάχιστον 3 μέτρων·
                        
                     
                           γ)
                        
                        
                           απέχει το πολύ 4 μέτρα από το σχοινί του σάκου· και
                        
                     
                           δ)
                        
                        
                           εκτείνεται κατά το πλήρες πλάτος του άνω φύλλου του κυτιοειδούς τμήματος της τράτας (δηλαδή από τη μία πλευρική νεύρωση στην άλλη).
                        
                     
            
               3.   «Διάταξη επιλεκτικότητας δικτυωτού πλέγματος (netgrid)»: διάταξη επιλεκτικότητας που αποτελείται από τμήμα τεσσάρων φύλλων που προσαρμόζεται σε τράτα δύο φύλλων με κεκλιμένο φύλλο δικτυώματος ρομβοειδών ματιών, μεγέθους ματιών τουλάχιστον 200 mm, που οδηγεί σε οπή διαφυγής στο άνω τμήμα της τράτας.
            
            
               4.   «Δικτυωτό πλέγμα CEFAS»: διάταξη επιλεκτικότητας δικτυωτού πλέγματος που σχεδιάστηκε από το Centre for Environment, Fisheries and Aquaculture Science για τα αλιεύματα καραβίδας στη Θάλασσα της Ιρλανδίας·
            
            
               5.   «Τράτα flip-flap»: τράτα εξοπλισμένη με δικτυωτό πλέγμα το οποίο σχεδιάστηκε για να μειώνει την αλίευση γάδου, εγκλεφίνου και νταουκιού Ατλαντικού κατά την αλιεία καραβίδας.
            
            
               6.   «Σχοινί απομάκρυνσης λίθων (flip-up rope)»: τροποποίηση εργαλείου στις δοκότρατες βενθοπελαγικής αλιείας ώστε να εμποδίζεται η είσοδος στην τράτα λίθων και ογκόλιθων που προκαλούν ζημιά τόσο στο εργαλείο όσο και στα αλιεύματα.
            
            
               7.   «Φύλλο απελευθέρωσης βενθικών οργανισμών»: φύλλο με μάτια μεγαλύτερου μεγέθους ή δικτύωμα τετράγωνων ματιών το οποίο προσαρμόζεται στο κατώτερο φύλλο μιας τράτας, συνήθως δοκότρατας, με σκοπό την απελευθέρωση τυχόν βενθικού υλικού και υπολειμμάτων του θαλάσσιου βυθού προτού αυτά εισέλθουν στον σάκο.
            
            
               8.   «Ζώνη προστασίας της Κελτικής Θάλασσας»: τα ύδατα των διαιρέσεων ICES 7f, 7g και του τμήματος της 7j που εκτείνεται βόρεια του γεωγραφικού πλάτους 50° Β και ανατολικά του γεωγραφικού μήκους 11° Δ.
            
         
         
            Άρθρο 3
            Εξαίρεση που συνδέεται με τα ποσοστά επιβίωσης όσον αφορά την καραβίδα
            
               1.   Η εξαίρεση που συνδέεται με τα ποσοστά επιβίωσης και προβλέπεται στο άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013 εφαρμόζεται στα ακόλουθα είδη:
               
                           α)
                        
                        
                           καραβίδα (Nephrops norvegicus) που αλιεύεται με κιούρτους, παγίδες ή κοφινέλλα (κωδικοί αλιευτικών εργαλείων (22): FPO και FIX και FYK) στις υποπεριοχές ICES 6 και 7·
                        
                     
                           β)
                        
                        
                           καραβίδα (Nephrops norvegicus) που αλιεύεται με τράτες βυθού (OTT, OTB, TBS, TBN, TB, PTB, OT, PT, TX) με μέγεθος ματιών ίσο με ή μεγαλύτερο από 100 mm στην υποπεριοχή ICES 7·
                        
                     
                           γ)
                        
                        
                           καραβίδα (Nephrops norvegicus) που αλιεύεται με τράτες βυθού (OTT, OTB, TBS, TBN, TB, PTB, OT, PT, TX) με μέγεθος ματιών 70-99 mm σε συνδυασμό με εργαλεία μεγάλης επιλεκτικότητας, όπως ορίζεται στο άρθρο 9 παράγραφος 2 και στο άρθρο 10 παράγραφος 2 του παρόντος κανονισμού, στην υποπεριοχή ICES 7·
                        
                     
                           δ)
                        
                        
                           καραβίδα (Nephrops norvegicus) που αλιεύεται με τράτες με πόρτες (OTT, OTB, TBS, TBN, TB, PTB, OT, PT, TX) με μέγεθος ματιών 80-110 mm στη διαίρεση ICES 6a εντός δώδεκα ναυτικών μιλίων από την ακτή.
                        
                     
            
               2.   Κατά την απόρριψη καραβίδας που αλιεύθηκε σε οποιαδήποτε από τις περιπτώσεις που αναφέρονται στην παράγραφο 1, η καραβίδα ελευθερώνεται αμέσως, ολόκληρη, στην περιοχή όπου αλιεύθηκε.
            
         
         
            Άρθρο 4
            Εξαίρεση που συνδέεται με τα ποσοστά επιβίωσης όσον αφορά τη γλώσσα
            
               1.   Στη διαίρεση ICES 7d, εντός έξι ναυτικών μιλίων από την ακτή και εκτός περιοχών που έχουν προσδιοριστεί ως περιοχές αναπαραγωγής, η εξαίρεση που συνδέεται με τα ποσοστά επιβίωσης και προβλέπεται στο άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013 εφαρμόζεται για τα αλιεύματα γλώσσας (Solea solea) κάτω του ελάχιστου μεγέθους αναφοράς διατήρησης, τα οποία αλιεύονται με τη χρήση εργαλείων τράτας με πόρτες (κωδικοί αλιευτικών εργαλείων: OTT, OTB, TBS, TBN, TB, PTB, OT, PT, TX) με σάκο μεγέθους ματιών 80-99 mm, από σκάφη τα οποία:
               
                           α)
                        
                        
                           έχουν μέγιστο μήκος 10 μέτρα και μηχανή ισχύος κάτω των 221 kW· και
                        
                     
                           β)
                        
                        
                           αλιεύουν σε ύδατα βάθους μικρότερου των 30 μέτρων και με περιορισμό χρήσης των συρόμενων εργαλείων σε διάρκεια έως 1 ώρα και 30 λεπτά.
                        
                     
            
               2.   Κατά την απόρριψη γλώσσας που έχει αλιευθεί σε οποιαδήποτε από τις περιπτώσεις που αναφέρονται στην παράγραφο 1, η γλώσσα ελευθερώνεται αμέσως.
            
         
         
            Άρθρο 5
            Εξαίρεση που συνδέεται με τα ποσοστά επιβίωσης όσον αφορά τα σελάχια
            
               1.   Η εξαίρεση που συνδέεται με τα ποσοστά επιβίωσης και προβλέπεται στο άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013 εφαρμόζεται στα σελάχια (Rajiformes) που αλιεύονται με κάθε είδους αλιευτικό εργαλείο στα Βορειοδυτικά Ύδατα (υποπεριοχές ICES 6 και 7).
            
            
               2.   Τα κράτη μέλη που έχουν άμεσο διαχειριστικό συμφέρον υποβάλλουν ετησίως, το συντομότερο δυνατόν και το αργότερο έως την 1η Μαΐου, πρόσθετα επιστημονικά στοιχεία τα οποία δικαιολογούν την εξαίρεση που προβλέπεται στην παράγραφο 1. Η Επιστημονική, Τεχνική και Οικονομική Επιτροπή Αλιείας (ΕΤΟΕΑ) αξιολογεί τα εν λόγω επιστημονικά στοιχεία έως τις 31 Ιουλίου κάθε έτους.
            
            
               3.   Κατά την απόρριψη σελαχιών που αλιεύονται σε οποιαδήποτε από τις περιπτώσεις που αναφέρονται στην παράγραφο 1, τα σελάχια ελευθερώνονται αμέσως.
            
         
         
            Άρθρο 6
            Εξαίρεση που συνδέεται με τα ποσοστά επιβίωσης όσον αφορά την ευρωπαϊκή χωματίδα
            
               1.   Η εξαίρεση που συνδέεται με τα ποσοστά επιβίωσης και προβλέπεται στο άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013 εφαρμόζεται στα ακόλουθα είδη:
               
                           α)
                        
                        
                           ευρωπαϊκή χωματίδα (Pleuronectes platessa) που αλιεύεται με μανωμένα δίχτυα στις διαιρέσεις ICES 7d, 7e, 7f και 7g·(κωδικοί αλιευτικών εργαλείων: GTR, GTN, GEN, GN)·
                        
                     
                           β)
                        
                        
                           ευρωπαϊκή χωματίδα (Pleuronectes platessa) που αλιεύεται με τράτες με πόρτες στις διαιρέσεις ICES 7d, 7e, 7f και 7g·(κωδικοί αλιευτικών εργαλείων: OTT, OTB, TBS, TBN, TB, PTB, OT, PT, TX)·
                        
                     
                           γ)
                        
                        
                           ευρωπαϊκή χωματίδα (Pleuronectes platessa) που αλιεύεται στις διαιρέσεις ICES 7a έως 7k με σκάφη που διαθέτουν μηχανή ισχύος κάτω των 221 kW και χρησιμοποιούν δοκότρατες (TBB) εξοπλισμένες με σχοινί απομάκρυνσης λίθων ή φύλλο απελευθέρωσης βενθικών οργανισμών·
                        
                     
                           δ)
                        
                        
                           ευρωπαϊκή χωματίδα (Pleuronectes platessa) που αλιεύεται στις διαιρέσεις ICES 7a έως 7k με σκάφη που χρησιμοποιούν δοκότρατες (TBB), μηχανής ισχύος κάτω των 221 kW ή μέγιστου μήκους 24 μέτρων, οι οποίες είναι κατασκευασμένες για αλίευση εντός 12 ναυτικών μιλίων από την ακτή και με περιορισμό χρήσης των συρόμενων εργαλείων σε μέση διάρκεια έως 1 ώρα και 30 λεπτά·
                        
                     
                           ε)
                        
                        
                           ευρωπαϊκή χωματίδα (Pleuronectes platessa) που αλιεύεται στη διαίρεση ICES 7d·με δανέζικους γρίπους (κωδικός αλιευτικού εργαλείου: SDN).
                        
                     
            
               2.   Οι εξαιρέσεις της παραγράφου 1 στοιχεία γ) και δ) εφαρμόζονται προσωρινά έως τις 31 Δεκεμβρίου 2020 για την ευρωπαϊκή χωματίδα που αλιεύεται στις διαιρέσεις ICES 7h, 7j, 7k. Τα κράτη μέλη που έχουν άμεσο διαχειριστικό συμφέρον υποβάλλουν, το συντομότερο δυνατόν και το αργότερο έως την 1η Μαΐου 2020, πρόσθετα επιστημονικά στοιχεία τα οποία δικαιολογούν τις εν λόγω εξαιρέσεις όσον αφορά την ευρωπαϊκή χωματίδα που αλιεύεται στις διαιρέσεις ICES 7h, 7j, 7k. Η Επιστημονική, Τεχνική και Οικονομική Επιτροπή Αλιείας αξιολογεί τα εν λόγω στοιχεία έως τις 31 Ιουλίου 2020.
            
            
               3.   Κατά την απόρριψη ευρωπαϊκής χωματίδας που έχει αλιευθεί σε οποιαδήποτε από τις περιπτώσεις που αναφέρονται στην παράγραφο 1, η ευρωπαϊκή χωματίδα ελευθερώνεται αμέσως.
            
         
         
            Άρθρο 7
            Εξαίρεση που συνδέεται με τα ποσοστά επιβίωσης όσον αφορά είδη που αλιεύονται με κιούρτους, παγίδες και κοφινέλλα
            
               1.   Στις υποπεριοχές ICES 5 (εκτός της 5a και μόνο στα ενωσιακά ύδατα της 5b), 6 και 7, η εξαίρεση που συνδέεται με τα ποσοστά επιβίωσης και προβλέπεται στο άρθρο 15 παράγραφος 4 στοιχείο β) του κανονισμού (ΕΕ) αριθ. 1380/2013 εφαρμόζεται στα είδη που αλιεύονται με κιούρτους, παγίδες και κοφινέλλα (κωδικοί αλιευτικών εργαλείων: FPO, FIX, FYK).
            
            
               2.   Κατά την απόρριψη ιχθύων που έχουν αλιευθεί σε οποιαδήποτε από τις περιπτώσεις που αναφέρονται στην παράγραφο 1, οι ιχθύες ελευθερώνονται αμέσως.
            
         
         
            Άρθρο 8
            Εξαιρέσεις de minimis
            
               1.   Κατά παρέκκλιση του άρθρου 15 παράγραφος 1 του κανονισμού (ΕΕ) αριθ. 1380/2013, μπορούν να απορρίπτονται οι ακόλουθες ποσότητες σύμφωνα με το άρθρο 15 παράγραφος 5 στοιχείο γ) του εν λόγω κανονισμού:
               
                           α)
                        
                        
                           για το νταούκι Ατλαντικού (Merlangius merlangus), με ανώτατο όριο το 5 % των συνολικών ετήσιων αλιευμάτων του εν λόγω είδους με σκάφη που χρησιμοποιούν τράτες βυθού και γρίπους με μέγεθος ματιών ίσο με ή μεγαλύτερο από 80 mm (OTB, OTT, OT, PTB, PT, SSC, SDN, SPR, SX, SV, TBN, TBS, TB, TX), πελαγικές τράτες (OTM, PTM) και δοκότρατες (BT2) με μέγεθος ματιών 80-119 mm στις διαιρέσεις ICES 7b έως 7k·
                        
                     
                           β)
                        
                        
                           για τη γλώσσα (Solea solea), με ανώτατο όριο το 3 % των συνολικών ετήσιων αλιευμάτων του εν λόγω είδους με σκάφη που χρησιμοποιούν μανωμένα δίχτυα και απλάδια (GN, GNS, GND, GNC, GTN, GTR, GEN, GNF) για την αλίευση γλώσσας στις διαιρέσεις ICES 7d, 7e, 7f και 7g·
                        
                     
                           γ)
                        
                        
                           για τη γλώσσα (Solea solea), με ανώτατο όριο το 3 % των συνολικών ετήσιων αλιευμάτων του εν λόγω είδους με σκάφη που χρησιμοποιούν εργαλεία TBB μεγέθους ματιών 80-119 mm, που είναι εξοπλισμένα με φύλλο Flemish για την αλίευση γλώσσας στις διαιρέσεις ICES 7d, 7e, 7f, 7g και 7h·
                        
                     
                           δ)
                        
                        
                           για τον εγκλεφίνο (Melanogrammus aeglefinus), με ανώτατο όριο το 5 % των συνολικών ετήσιων αλιευμάτων του εν λόγω είδους το 2020 με σκάφη που χρησιμοποιούν τράτες βυθού, γρίπους και δοκότρατες (OTB, OTT, OT, PTB, PT, SSC, SDN SPR, SX, SV, TBB, TBN, TBS, TB, TX) με μέγεθος ματιών ίσο με ή μεγαλύτερο από 80 mm στις διαιρέσεις ICES 7b, 7c και 7e έως 7k·
                        
                     
                           ε)
                        
                        
                           για το σαυρίδι (Trachurus spp.), με ανώτατο όριο το 7 % των συνολικών ετήσιων αλιευμάτων του εν λόγω είδους το 2020 που αλιεύεται στη μεικτή αλιεία βενθοπελαγικών ειδών με σκάφη που χρησιμοποιούν τράτες βυθού, γρίπους και δοκότρατες (OTB, OTT, OT, PTB, PT, SSC, SDN, SPR, SX, SV, TBB, TBN, TBS, TB, TX) στην υποπεριοχή ICES 6 και στις διαιρέσεις ICES 7b έως 7k·
                        
                     
                           στ)
                        
                        
                           για το σκουμπρί (Scomber scombrus), με ανώτατο όριο το 7 %, το 2020, των συνολικών ετήσιων αλιευμάτων του εν λόγω είδους που αλιεύεται στη μεικτή αλιεία βενθοπελαγικών ειδών με σκάφη που χρησιμοποιούν τράτες βυθού, γρίπους και δοκότρατες στην υποπεριοχή ICES 6 και στις διαιρέσεις ICES 7b έως 7k·
                        
                     
                           ζ)
                        
                        
                           για τη γλώσσα (Solea solea), με ανώτατο όριο το 3 %, το 2020, των συνολικών ετήσιων αλιευμάτων του εν λόγω είδους που πραγματοποιήθηκαν με σκάφη που χρησιμοποιούν δοκότρατες μεγέθους ματιών 80-119 mm (BT2) με αυξημένη επιλεκτικότητα (φύλλο Flemish) στις διαιρέσεις ICES 7a, 7j και 7k·
                        
                     
                           η)
                        
                        
                           για τη ζαγκέτα (Lepidorhombus spp.) κάτω του ελάχιστου μεγέθους αναφοράς διατήρησης, με ανώτατο όριο το 5 % των συνολικών ετήσιων αλιευμάτων του εν λόγω είδους το 2020 με σκάφη που χρησιμοποιούν τράτες βυθού (OTT, OTB, TBS, TBN, TB, PTB, OT, PT, TX) μεγέθους ματιών 70-99 mm (TR2) και δοκότρατες (TBB) μεγέθους ματιών 80-199 mm (BT2) στην υποπεριοχή ICES 7·
                        
                     
                           θ)
                        
                        
                           για το βασιλάκη (Caproidae), με ανώτατο όριο το 0,5 %, το 2020, των συνολικών ετήσιων αλιευμάτων του εν λόγω είδους που πραγματοποιήθηκαν με σκάφη που χρησιμοποιούν τράτες βυθού (OTT, OTB, TBS, TBN, TB, PTB, OT, PT, TX) στις διαιρέσεις ICES 7b,7c και 7f έως 7k·
                        
                     
                           ι)
                        
                        
                           για το γουρλομάτη Ατλαντικού (Lepidorhombus spp.), με όριο το 0,6 %, το 2020, των συνολικών ετήσιων αλιευμάτων του εν λόγω είδους που πραγματοποιήθηκαν με σκάφη που χρησιμοποιούν τράτες βυθού (OTT, OTB, TBS, TBN, TB, PTB, OT, PT, TX) μεγέθους ματιών ίσο με ή μεγαλύτερο από 100 mm (TR1) στη διαίρεση ICES 5b (ενωσιακά ύδατα) και στην υποπεριοχή ICES 6·
                        
                     
                           ια)
                        
                        
                           για τον εγκλεφίνο (Melanogrammus aeglefinus) κάτω του ελάχιστου μεγέθους αναφοράς διατήρησης, με ανώτατο όριο το 3 %, το 2020, των συνολικών ετήσιων αλιευμάτων του εν λόγω είδους που πραγματοποιήθηκαν με σκάφη που χρησιμοποιούν τράτες βυθού μεγέθους ματιών έως 119 mm (OTB, OTT, OT, TBN, TB) στην αλιεία καραβίδας (Nephrops norvegicus) δυτικά της Σκωτίας στη διαίρεση ICES 6a·
                        
                     
                           ιβ)
                        
                        
                           στη μεικτή αλιεία βενθοπελαγικών ειδών που εφαρμόζουν σκάφη που στοχεύουν σε σταχτογαρίδες και χρησιμοποιούν δοκότρατες (TBB) με μέγεθος ματιών ίσο με ή μεγαλύτερο από 31 mm στη διαίρεση ICES 7a·
                        
                     συνδυασμένη ποσότητα ειδών ιχθύων κάτω του ελάχιστου μεγέθους αναφοράς διατήρησης, η οποία δεν υπερβαίνει το 0,85 % των συνολικών ετήσιων αλιευμάτων ευρωπαϊκής χωματίδας και το 0,15 % των συνολικών ετήσιων αλιευμάτων νταουκιού Ατλαντικού στη μεικτή αλιεία βενθοπελαγικών ειδών.
            
            
               2.   Οι εξαιρέσεις de minimis που καθορίζονται στην παράγραφο 1 στοιχεία δ) έως ια) εφαρμόζονται έως τις 31 Δεκεμβρίου 2020. Τα κράτη μέλη που έχουν άμεσο διαχειριστικό συμφέρον υποβάλλουν το συντομότερο δυνατόν και όχι αργότερα από την 1η Μαΐου 2020, πρόσθετα επιστημονικά στοιχεία που δικαιολογούν τις εξαιρέσεις. Η Επιστημονική, Τεχνική και Οικονομική Επιτροπή Αλιείας αξιολογεί τα εν λόγω επιστημονικά στοιχεία πριν από τις 31 Ιουλίου 2020.
            
         
         
            Άρθρο 9
            Ειδικά τεχνικά μέτρα στη ζώνη προστασίας της Κελτικής Θάλασσας
            
               1.   Τα αλιευτικά σκάφη που αλιεύουν με τράτες βυθού ή γρίπους στη ζώνη προστασίας της Κελτικής Θάλασσας χρησιμοποιούν ένα από τα ακόλουθα εργαλεία:
               
                           α)
                        
                        
                           σάκο 110 mm με τμήμα δικτυώματος με τετράγωνα μάτια μεγέθους 120 mm (23)·
                        
                     
                           β)
                        
                        
                           σάκο T90 100 mm·
                        
                     
                           γ)
                        
                        
                           σάκο 100 mm με τμήμα δικτυώματος με τετράγωνα μάτια μεγέθους 160 mm·
                        
                     
                           δ)
                        
                        
                           σάκο 120 mm.
                        
                     
            
               2.   Κατά παρέκκλιση της παραγράφου 1, τα σκάφη που αλιεύουν με τράτες βυθού ή γρίπους των οποίων τα αλιεύματα περιέχουν καραβίδες σε ποσοστό μεγαλύτερο του 5 % χρησιμοποιούν ένα από τα ακόλουθα εργαλεία:
               
                           α)
                        
                        
                           τμήμα δικτυώματος με τετράγωνα μάτια μεγέθους 300 mm με σάκο μεγέθους ματιών τουλάχιστον 80 mm· σκάφη ολικού μήκους κάτω των 12 μέτρων μπορούν να χρησιμοποιούν τμήμα δικτυώματος με τετράγωνα μάτια μεγέθους 200 mm·
                        
                     
                           β)
                        
                        
                           φύλλο Seltra·
                        
                     
                           γ)
                        
                        
                           εσχάρα διαλογής με διάστημα 35 mm μεταξύ των ράβδων, όπως αναφέρεται στο παράρτημα VI μέρος Β του κανονισμού (ΕΕ) 2019/1241·
                        
                     
                           δ)
                        
                        
                           σάκο 100 mm με τμήμα δικτυώματος με τετράγωνα μάτια μεγέθους 100 mm·
                        
                     
                           ε)
                        
                        
                           διπλό σάκο με τον άνω σάκο κατασκευασμένο με μάτια T90 μεγέθους τουλάχιστον 90 mm και εξοπλισμένο με φύλλο επιλογής με μέγιστο μέγεθος ματιών 300 mm.
                        
                     
            
               3.   Κατά παρέκκλιση της παραγράφου 1, τα σκάφη που αλιεύουν με τράτες βυθού ή γρίπους των οποίων τα αλιεύματα περιέχουν νταούκι Ατλαντικού σε ποσοστό μεγαλύτερο του 55 % ή συνδυασμό πεσκαντρίτσας, μπακαλιάρου μερλούκιου ή ζαγκέτας σε ποσοστό 55 % χρησιμοποιούν ένα από τα ακόλουθα εργαλεία:
               
                           α)
                        
                        
                           σάκο 100 mm με τμήμα δικτυώματος με τετράγωνα μάτια μεγέθους 100 mm·
                        
                     
                           β)
                        
                        
                           σάκο T90 90 mm και τεμάχιο επιμήκυνσης·
                        
                     
                           γ)
                        
                        
                           σάκο 80 mm με τμήμα δικτυώματος με τετράγωνα μάτια μεγέθους 160 mm·
                        
                     
                           δ)
                        
                        
                           σάκο 80 mm με κύλινδρο δικτυώματος 2 m με τετράγωνα μάτια μεγέθους 100 mm.
                        
                     
            
               4.   Κατά παρέκκλιση της παραγράφου 1, τα σκάφη που αλιεύουν με τράτες βυθού ή γρίπους των οποίων τα αλιεύματα περιέχουν γαδοειδή (Gadidae) σε ποσοστό μικρότερο του 10 % στη διαίρεση ICES 7f ανατολικά των 5° Δ χρησιμοποιούν σάκο 80 mm εξοπλισμένο με τμήμα δικτυώματος με τετράγωνα μάτια μεγέθους 120 mm.
            
            
               5.   Εναλλακτικά των ανωτέρω εργαλείων μπορεί να χρησιμοποιηθεί επιλεκτικό εργαλείο ή επιλεκτική διάταξη που, σύμφωνα με εκτίμηση της ΕΤΟΕΑ, διαθέτει χαρακτηριστικά όμοιας ή υψηλότερης επιλεκτικότητας για τον γάδο, τον εγκλεφίνο και το νταούκι Ατλαντικού σε σχέση με τις επιλογές εργαλείων που καθορίζονται στις παραγράφους 1 έως 4.
            
         
         
            Άρθρο 10
            Ειδικά τεχνικά μέτρα στη Θάλασσα της Ιρλανδίας
            
               1.   Τα αλιευτικά σκάφη που αλιεύουν με τράτες βυθού ή γρίπους στη διαίρεση ICES 7a (Θάλασσα της Ιρλανδίας) συμμορφώνονται με τα τεχνικά μέτρα που ορίζονται στις παραγράφους 2, 3 και 4.
            
            
               2.   Τα σκάφη που αλιεύουν με τράτες βυθού ή γρίπους με σάκο μεγέθους ματιών ίσου με ή μεγαλύτερου από 70 mm και μικρότερου από 100 mm και των οποίων τα αλιεύματα περιέχουν καραβίδες σε ποσοστό μεγαλύτερο του 5 % χρησιμοποιούν ένα από τα ακόλουθα εργαλεία:
               
                           α)
                        
                        
                           τμήμα δικτυώματος με τετράγωνα μάτια μεγέθους 300 mm· τα σκάφη ολικού μήκους κάτω των 12 μέτρων μπορούν να χρησιμοποιούν τμήμα δικτυώματος με τετράγωνα μάτια μεγέθους 200 mm·
                        
                     
                           β)
                        
                        
                           φύλλο Seltra·
                        
                     
                           γ)
                        
                        
                           εσχάρα διαλογής με διάστημα 35 mm μεταξύ των ράβδων, όπως αναφέρεται στο παράρτημα VI μέρος Β του κανονισμού (ΕΕ) 2019/1241·
                        
                     
                           δ)
                        
                        
                           δικτυωτό πλέγμα CEFAS·
                        
                     
                           ε)
                        
                        
                           τράτα flip-flap.
                        
                     
            
               3.   Τα σκάφη με ολικό μήκος ίσο με ή μεγαλύτερο από 12 μέτρα που αλιεύουν με τράτες βυθού ή γρίπους των οποίων τα αλιεύματα περιέχουν συνδυασμό εγκλεφίνου, γάδου και σελαχιών σε ποσοστό μεγαλύτερο του 10 % χρησιμοποιούν ένα από τα ακόλουθα εργαλεία:
               
                           α)
                        
                        
                           σάκο 120 mm·
                        
                     
                           β)
                        
                        
                           τράτα επιλογής εξοπλισμένη με τμήματα δικτυώματος μεγάλου μεγέθους ματιών 600 mm και σάκο 100 mm.
                        
                     
            
               4.   Τα σκάφη με ολικό μήκος ίσο με ή μεγαλύτερο από 12 μέτρα που αλιεύουν με τράτες βυθού ή γρίπους των οποίων τα αλιεύματα περιέχουν συνδυασμό εγκλεφίνου, γάδου και σελαχιών σε ποσοστό μεγαλύτερο του 10 % χρησιμοποιούν σάκο μεγέθους ματιών 100 mm με τμήμα δικτυώματος με τετράγωνα μάτια μεγέθους 100 mm. Η παρούσα διάταξη δεν εφαρμόζεται για σκάφη των οποίων τα αλιεύματα περιέχουν καραβίδες σε ποσοστό μεγαλύτερο του 30 % ή βασιλικά χτένια σε ποσοστό μεγαλύτερο του 85 %.
            
            
               5.   Εναλλακτικά των ανωτέρω εργαλείων μπορεί να χρησιμοποιηθεί επιλεκτικό εργαλείο ή επιλεκτική διάταξη που, σύμφωνα με εκτίμηση της ΕΤΟΕΑ, διαθέτει χαρακτηριστικά όμοιας ή υψηλότερης επιλεκτικότητας για τον γάδο, τον εγκλεφίνο και το νταούκι Ατλαντικού σε σχέση με τις επιλογές εργαλείων που καθορίζονται στις παραγράφους 1 έως 4.
            
         
         
            Άρθρο 11
            Ειδικά τεχνικά μέτρα δυτικά της Σκωτίας
            
               1.   Από την 1η Ιουλίου 2020, τα αλιευτικά σκάφη τα οποία λειτουργούν με τράτες βυθού ή γρίπους στις διαιρέσεις ICES 6a και 5b, εντός των ενωσιακών υδάτων, ανατολικά του γεωγραφικού μήκους 12°Δ (δυτικά της Σκωτίας) συμμορφώνονται με τα ακόλουθα τεχνικά μέτρα:
               
                           α)
                        
                        
                           υποχρεωτική χρήση φύλλου με τετράγωνα μάτια (ίδια τοποθέτηση) μεγέθους τουλάχιστον 300 mm για σκάφη που χρησιμοποιούν σάκο με μέγεθος ματιών μικρότερο από 100 mm· για σκάφη ολικού μήκους κάτω των 12 μέτρων και/ή με ισχύ μηχανής 200 kW ή λιγότερο, το ολικό μήκος του φύλλου μπορεί να είναι 2 m και το μέγεθος ματιών 200 mm στην αλιεία καραβίδας (Nephrops norvegicus)·
                        
                     
                           β)
                        
                        
                           υποχρεωτική χρήση φύλλου με τετράγωνα μάτια (ίδια τοποθέτηση) μεγέθους τουλάχιστον 160 mm για σκάφη που χρησιμοποιούν σάκο με μέγεθος ματιών 100-119 mm και αν τα αλιεύματα περιλαμβάνουν καραβίδα (Nephrops norvegicus) σε ποσοστό άνω του 30 %.
                        
                     
            
               2.   Εναλλακτικά των ανωτέρω μέτρων μπορεί να χρησιμοποιηθεί επιλεκτικό εργαλείο ή επιλεκτική διάταξη που, σύμφωνα με εκτίμηση της ΕΤΟΕΑ, διαθέτει χαρακτηριστικά όμοιας ή υψηλότερης επιλεκτικότητας για τον γάδο, τον εγκλεφίνο και το νταούκι Ατλαντικού σε σχέση με τα μέτρα που καθορίζονται στην παράγραφο 1.
            
         
         
            Άρθρο 12
            Καταργούμενη πράξη
            Ο κατ’ εξουσιοδότηση κανονισμός (ΕΕ) 2018/2034 καταργείται.
            Η αναφορά στον κανονισμό (ΕΕ) 2018/2034 στο παράρτημα VI μέρος Β σημείο 3 του κανονισμού (ΕΕ) 2019/1241 (24) νοείται ως αναφορά στα άρθρα 9 και 10 του παρόντος κανονισμού.
         
         
            Άρθρο 13
            Έναρξη ισχύος
            Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται από την 1η Ιανουαρίου 2020 έως τις 31 Δεκεμβρίου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 1η Οκτωβρίου 2019.
            
               
                  Για την Επιτροπή
               
               
                  Ο Πρόεδρος
               
               Jean-Claude JUNCKER
            
         
         
            (1)  ΕΕ L 83 της 25.3.2019, σ. 1.
         
            (2)  ΕΕ L 198 της 25.7.2019, σ. 105.
         
            (3)  Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την κοινή αλιευτική πολιτική, την τροποποίηση των κανονισμών του Συμβουλίου (ΕΚ) αριθ. 1954/2003 και (ΕΚ) αριθ. 1224/2009 και την κατάργηση των κανονισμών του Συμβουλίου (ΕΚ) αριθ. 2371/2002 και (ΕΚ) αριθ. 639/2004 και της απόφασης 2004/585/ΕΚ του Συμβουλίου (ΕΕ L 354 της 28.12.2013, σ. 22).
         
            (4)  Κατ’ εξουσιοδότηση κανονισμός (ΕΕ) 2018/2034 της Επιτροπής, της 18ης Οκτωβρίου 2018, για τη θέσπιση σχεδίου απορρίψεων για ορισμένους τύπους βενθοπελαγικής αλιείας στα Βορειοδυτικά Ύδατα για την περίοδο 2019-2021 (ΕΕ L 327 της 21.12.2018, σ. 8).
         
            (5)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (6)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (7)  Διεθνές Συμβούλιο για την Εξερεύνηση των Θαλασσών.
         
            (8)  https://stecf.jrc.ec.europa.eu/documents/43805/1099561/STECF+PLEN+15-02.pdf
         
            (9)  https://stecf.jrc.ec.europa.eu/documents/43805/1099561/STECF+PLEN+15-02.pdf
         
            (10)  https://stecf.jrc.ec.europa.eu/documents/43805/2147402/STECF+PLEN+18-02.pdf
         
            (11)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (12)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (13)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (14)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (15)  https://stecf.jrc.ec.europa.eu/documents/43805/1099561/STECF+PLEN+15-02.pdf
         
            (16)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (17)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (18)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (19)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (20)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (21)  https://stecf.jrc.ec.europa.eu/documents/43805/2537709/STECF+PLEN+19-02.pdf
         
            (22)  Οι κωδικοί αλιευτικών εργαλείων που χρησιμοποιούνται στον παρόντα κανονισμό παραπέμπουν στους κωδικούς του παραρτήματος XI του εκτελεστικού κανονισμού (ΕΕ) αριθ. 404/2011 της Επιτροπής για τη θέσπιση λεπτομερών κανόνων σχετικά με την εφαρμογή του κανονισμού (ΕΚ) αριθ. 1224/2009 του Συμβουλίου περί της θέσπισης κοινοτικού συστήματος ελέγχου για την εξασφάλιση της τήρησης των κανόνων της κοινής αλιευτικής πολιτικής. Για τα σκάφη των οποίων το ολικό μήκος είναι μικρότερο από 10 μέτρα, οι κωδικοί αλιευτικών εργαλείων που χρησιμοποιούνται στον παρόντα πίνακα παραπέμπουν στους κωδικούς ταξινόμησης αλιευτικών εργαλείων του Οργανισμού Τροφίμων και Γεωργίας των Ηνωμένων Εθνών (FAO).
         
            (23)  Όπως αναφέρεται στο παράρτημα VI μέρος Β του κανονισμού (ΕΕ) 2019/1241.
         
            (24)  ΕΕ L 198 της 25.7.2019, σ. 105.